b'\n_START_ARTICLE_\nSotavakuutus\n_START_PARAGRAPH_\nSotavakuutus on sodasta tai aseellisesta selkkauksesta aiheutuvien vahinkojen varalta tehty sopimus, jossa vakuutuksenantaja sitoutuu suorittamaan korvausta vakuutuksenottajalle vahingon sattuessa. Tavalliset vakuutukset eiv\xc3\xa4t yleens\xc3\xa4 kata t\xc3\xa4llaisia vahinkoja, vaan korvauksen saamiseksi tarvitaan jokin lis\xc3\xa4vakuutus tai erityinen sotavakuutus._NEWLINE_Suomen sotien aikana (1939\xe2\x80\x931944) henki-, sairaus-, ja ty\xc3\xb6tt\xc3\xb6myysvakuutuksia my\xc3\xb6nt\xc3\xa4vill\xc3\xa4 vakuutuslaitoksilla oli lakiin perustuva oikeus kantaa vakuutuksenottajilta sosiaaliministeri\xc3\xb6n m\xc3\xa4\xc3\xa4r\xc3\xa4\xc3\xa4m\xc3\xa4 pakollinen sotalis\xc3\xa4maksu sodasta aiheutuneiden vakuutustapahtumamenojen peitt\xc3\xa4miseksi. Sotavahinkolain m\xc3\xa4\xc3\xa4r\xc3\xa4\xc3\xa4m\xc3\xa4n palovakuutuksen pakollisen sotalis\xc3\xa4maksun kantoi Sotavahinkoyhdistys, joka hoiti my\xc3\xb6s korvausten suorittamisen vahinkoa k\xc3\xa4rsineelle. Lis\xc3\xa4maksu oli palovakuutuksissa enint\xc3\xa4\xc3\xa4n viisi prosenttia ja henkil\xc3\xb6vakuutuksissa yksi prosentti._NEWLINE_Sotavahinkolakien mukaan oli kaikkien palovakuuttajien osallistuttava solidaarisesti kustannuksiin yhdess\xc3\xa4 valtion kanssa. Lis\xc3\xa4maksun saattoi kuitenkin v\xc3\xa4ltt\xc3\xa4\xc3\xa4 j\xc3\xa4tt\xc3\xa4m\xc3\xa4ll\xc3\xa4 palovakuutuksen ottamatta, jolloin sai kuitenkin sotavahinkolain mukaisen korvauksen Sotavahinkoyhdistykselt\xc3\xa4 sotavahingon sattuessa. Moni j\xc3\xa4tti palovakuuttamatta my\xc3\xb6s sill\xc3\xa4 perusteella, ett\xc3\xa4 uskoi julkisuudessa esiintyneisiin tietoihin, joiden mukaan jatkosota p\xc3\xa4\xc3\xa4ttyisi nopeasti. Lis\xc3\xa4ksi vakuutusarvot j\xc3\xa4iv\xc3\xa4t useimmilla alhaisiksi, jolloin taloudellinen vastuu siirtyi Sotavahinkoyhdistykselle.'